**แบบฟอร์มการตอบโต้ความเสี่ยงเพื่อสร้างความรอบรู้ด้านสุขภาพ (RRHL)**

# ข้อสรุป : “ขยะ” อันตรายกว่าที่คิด กระทบสิ่งแวดล้อมและสุขภาพ

**ข้อเท็จจริง :** ผลกระทบจากขยะ ก่อให้เกิดอันตรายต่อสุขภาพของมนุษย์ และสิ่งแวดล้อม อาทิ

**เป็นแหล่งเพาะพันธุ์ของแมลง และพาหะของโรค**, **เป็นบ่อเกิดของโรค**, **ก่อให้เกิดความรำคาญ,** **ก่อให้เกิดมลพิษต่อสิ่งแวดล้อม** และ**ทำให้เกิดการเสี่ยงต่อสุขภาพ**

“ขยะ” อันตรายกว่าที่คิด กระทบสิ่งแวดล้อมและสุขภาพของมนุษย์หลายประการดังต่อไปนี้ คือ

1. **เป็นแหล่งเพาะพันธุ์ของแมลง และพาหะของโรค**  
   เชื้อจุลินทรีย์ปนเปื้อนมากับขยะมูลฝอยมีโอกาสที่จะขยายพันธุ์เพิ่มจำนวนมากยิ่งขึ้นได้ จึงทำให้เกิดเป็นแหล่งเพาะพันธุ์ที่สำคัญของเชื้อโรค แมลงวัน หนู แมลงสาบ ซึ่งเป็นพาหะนำโรคมาสู่คนได้
2. **เป็นบ่อเกิดของโรค**  
   เนื่องจากการเก็บรวบรวมและการกำจัดขยะมูลฝอยไม่ดี หรือปล่อยปละละเลยทำให้มีขยะมูลฝอยเหลือทิ้งค้างไว้ในชุมชน จะเป็นบ่อเกิดของเชื้อโรคต่างๆ เช่น ตับอักเสบ เชื้อไทฟอยด์ เชื้อโรคเอดส์ ฯลฯ เป็นแหล่งกำเนิดและอาหารของสัตว์ต่างๆ ที่เป็นพาหะนำโรคมาสู่คน เช่น แมลงวัน แมลงสาบ และหนู เป็นต้น
3. **ก่อให้เกิดความรำคาญ**  
   ขยะมูลฝอย การเก็บรวบรวมได้ไม่หมดก็จะเกิดเป็นกลิ่นรบกวน กระจายอยู่ทั่วไปในชุมชน นอกจากนั้นฝุ่นละอองที่เกิดจากการเก็บรวบรวมการขนถ่าย และการกำจัดขยะก็ยังคงเป็นเหตุรำคาญที่มักจะได้รับการร้องเรียนจากประชาชนในชุมชนอยู่เสมอ
4. **ก่อให้เกิดมลพิษต่อสิ่งแวดล้อม**  
   ซากถ่านไฟฉาย ซากแบตเตอรี่ ซากหลอดฟลูออเรสเซนต์ จะส่งผลต่อปริมาณโลหะหนักพวกปรอท แคดเมียม ตะกั่ว ในดินมาก ซึ่งจะส่งผลเสียต่อระบบนิเวศน์ในดิน และเมื่อฝนตกมาจะ ทำให้น้ำเสียจากกองขยะมูลฝอยไหลปนเปื้อนดินบริเวณรอบ ๆ ทำให้เกิดมลพิษของดินได้ และถ้ามีการเผาขยะมูลฝอยกลางแจ้งทำให้เกิดควันมีสารพิษทำให้คุณภาพของอากาศเสีย
5. **ทำให้เกิดการเสี่ยงต่อสุขภาพ**  
   ขยะมูลฝอยที่ทิ้งและรวบรวมโดยขาดประสิทธิภาพ โดยเฉพาะอย่างยิ่งขยะมูลฝอยพวกของเสียอันตราย ถ้าขาดการจัดการที่เหมาะสม ย่อมก่อให้เกิดผลกระทบต่อสุขภาพของประชาชนได้ง่าย เช่น โรคทางเดินอาหารที่เกิดจากเชื้อแบคทีเรียที่มีแมลงวันเป็นพาหะ หรือได้รับสารพิษที่มากับของเสียอันตราย

**ระดับผลกระทบ :**

1. การกระจายของข้อมูล : 3

2. ผลกระทบต่อสุขภาพ : 3

3. ผลกระทบต่อกลุ่มประชาชน : 3

4. ความขัดแย้งของข้อมูล : 1

5. Hot Issues : 3

6. กระทบต่อภาพลักษณ์ขององค์กร : 2

**ระดับความเสี่ยง** = 15 มีความเสี่ยงปานกลาง

**ข้อแนะนำ** **:** การคัดแยกขยะตามแต่ละประเภท และตามหลัก 3R1A ช่วยลดการเกิดโรคที่อาจเกิดจากขยะเป็นสื่อ อาทิ โรคระบบทางเดินอาหาร โรคจากการติดเชื้อ โรคภูมิแพ้ โรคผิวหนัง และโรคมะเร็ง

1. โรคระบบทางเดินอาหาร : เกิดจากเชื้อจุลินทรีย์ต่างๆ เช่น ไวรัส รา หรือแบคทีเรียในขยะมูลฝอยที่ตกค้างบนพื้น ซึ่งเป็นแหล่งเพาะพันธุ์ชั้นดีของหนู ยุง แมลงสาบ และแมลงวัน พาหะนำโรคภัยต่างๆ มาสู่มนุษย์ เช่น โรคท้องร่วง โรคพยาธิต่างๆ โรคบิด รวมถึงเชื้ออหิวาตกโรค และไทฟอยด์
2. โรคจากการติดเชื้อ : อันตรายจากขยะติดเชื้อโรค เช่น ถุงยางอนามัย ผ้าอนามัย กระดาษทิชชู่ที่ใช้ ฯลฯ หรือขยะที่เป็นวัตถุมีคม เช่น ไม้แหลม แก้วแตก และโลหะมีคม ฯลฯ อาจจะทำให้เกิดโรคที่มาจากการติดเชื้อจากขยะดังกล่าวได้
3. โรคภูมิแพ้ : เกิดจากการสูดดมกลิ่นขยะ หรือฝุ่นละอองที่ปลิวฟุ้งกระจายมาจากเศษขยะชนิดต่างๆ นอกจากนี้การเผาขยะอาจทำให้มีสารอันตรายปะปนอยู่ในอากาศ ในรูปของไอหรือฝุ่นของสารเคมีต่าง ๆ ได้เช่นกัน
4. โรคผิวหนัง : ขยะมีพิษบางชนิด เช่น ยาฆ่าแมลง ผลิตภัณฑ์ทำความสะอาด จะมีสารเคมีอันตรายประกอบ ถ้าหากสัมผัสหรือจับต้องโดยตรง จะทำให้ซึมเข้าสู่ผิวหนัง กระแสเลือด และเข้าสู่ร่างกายไปอย่างรวดเร็ว จนเกิดโรคต่างๆ ตามมา
5. โรคมะเร็ง : ถ้าหากสูดดมอากาศเสีย หรือสัมผัสสารเคมีอันตรายต่างๆ อย่างต่อเนื่องเป็นระยะเวลานาน อาจทำให้เสี่ยงต่อการเป็นโรคมะเร็งผิวหนัง มะเร็งตับ หรือมะเร็งชนิดอื่นๆ ได้

**หน่วยงานที่ตรวจสอบ :** ศูนย์อนามัยกลุ่มชาติพันธุ์ ชายขอบ และแรงงานข้ามชาติ

**วันที่พบข่าว/เหตุการณ์ :** 16 ตุลาคม 2562

# แหล่งข้อมูลอ้างอิง :

# “ขยะ” อันตรายกว่าคิด กระทบสิ่งแวดล้อมและสุขภาพ สืบค้นเมื่อวันที่ 29 ตุลาคม 2562 จาก <https://www.pptvhd36.com/news/%E0%B8%9B%E0%B8%A3%E0%B8%B0%E0%B9%80%E0%B8%94%E0%B9%87%E0%B8%99%E0%B8%A3%E0%B9%89%E0%B8%AD%E0%B8%99/63263>

# “แยกขยะ” ช่วยลด 5 โรคยอดฮิต สืบค้นเมื่อวันที่ 30 ตุลาคม 2562 จากhttps://www.yaklakyim.com/%E0%B9%81%E0%B8%A2%E0%B8%81%E0%B8%82%E0%B8%A2%E0%B8%B0-%E0%B8%A5%E0%B8%94-5-%E0%B9%82%E0%B8%A3%E0%B8%84%E0%B8%A2%E0%B8%AD%E0%B8%94%E0%B8%AE%E0%B8%B4%E0%B8%95/

# ผู้จัดทำ : นายศักดิ์นคร คำภีระ นักวิชาการสาธารณสุข